CELEX: 32019R1796
Language: hr
Date: 2019-10-24 00:00:00
Title: Uredba (EU) 2019/1796 Europskog parlamenta i Vijeća od 24. listopada 2019. o izmjeni Uredbe (EU) br. 1309/2013 o Europskom fondu za prilagodbu globalizaciji (2014.–2020.)

31.10.2019   
               
               
                  HR
               
               
                  Službeni list Europske unije
               
               
                  LI 279/4
               
            
         UREDBA (EU) 2019/1796 EUROPSKOG PARLAMENTA I VIJEĆA
         od 24. listopada 2019.
         o izmjeni Uredbe (EU) br. 1309/2013 o Europskom fondu za prilagodbu globalizaciji (2014.–2020.)
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 175. treći stavak,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora (1),
         nakon savjetovanja s Odborom regija,
         u skladu s redovnim zakonodavnim postupkom (2),
         budući da:
         
                     (1)
                  
                  
                     Uredbom (EZ) br. 1927/2006 Europskog parlamenta i Vijeća (3) osnovan je Europski fond za prilagodbe globalizaciji (EGF) za razdoblje višegodišnjeg financijskog okvira od 1. siječnja 2007. do 31. prosinca 2013. EGF je uspostavljen kako bi se Uniji omogućilo da iskaže solidarnost prema radnicima koji su izgubili radna mjesta zbog velikih strukturnih promjena u tokovima svjetske trgovine uzrokovanih globalizacijom.
                  
               
                     (2)
                  
                  
                     Područje primjene EGF-a prošireno je 2009. Uredbom (EZ) br. 546/2009 Europskog parlamenta i Vijeća (4) kao dio Europskog plana za gospodarski oporavak kako bi se obuhvatila potpora radnicima koji su proglašeni viškom kao izravna posljedica globalne financijske i ekonomske krize.
                  
               
                     (3)
                  
                  
                     Uredbom (EU) br. 1309/2013 Europskog parlamenta i Vijeća (5) osnovan je EGF za razdoblje višegodišnjeg financijskog okvira od 1. siječnja 2014. do 31. prosinca 2020. Njome je prošireno područje primjene EGF-a kako bi se obuhvatila ne samo otpuštanja izazvana velikim strukturnim promjenama u tokovima svjetske trgovine uslijed globalizacije i otpuštanja izazvana ozbiljnim ekonomskim poremećajem izazvanim nastavkom globalne financijske i gospodarske krize, kako je navedeno u Uredbi (EZ) br. 546/2009, nego i otpuštanja izazvana svakom novom globalnom financijskom i gospodarskom krizom. Nadalje, Uredbom (EU, Euratom) 2018/1046 Europskog parlamenta i Vijeća (6) izmijenjena je Uredba (EU) br. 1309/2013 kako bi se, među ostalim, uvela pravila kojima se EGF-u omogućuje da iznimno obuhvati zajedničke zahtjeve malih i srednjih poduzeća koja su smještena u jednoj regiji i djeluju u različitim gospodarskim sektorima definiranima na razini NACE Revizija 2 ako država članica podnositeljica zahtjeva dokaže da su mala i srednja poduzeća glavna ili jedina vrsta poduzeća u toj regiji.
                  
               
                     (4)
                  
                  
                     Ujedinjena Kraljevina Velike Britanije i Sjeverne Irske („Ujedninjena Kraljevina”) dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji (UEU). Ugovori će se prestati primjenjivati na Ujedinjenu Kraljevinu od datuma stupanja na snagu sporazuma o povlačenju ili, ako do toga ne dođe, dvije godine od te obavijesti, osim ako Europsko vijeće, u dogovoru s Ujedinjenom Kraljevinom, jednoglasno odluči produljiti to razdoblje.
                  
               
                     (5)
                  
                  
                     Nakon što je 22. ožujka 2019. pristalo na prvo produljenje, Europsko vijeće donijelo je 11. travnja 2019. Odluku (EU) 2019/584 (7) kojom je, na daljnji zahtjev Ujedinjene Kraljevine, pristalo produljiti razdoblje predviđeno člankom 50. stavkom 3. UEU-a do 31. listopada 2019. Osim ako sporazum o povlačenju sklopljen s Ujedinjenom Kraljevinom stupi na snagu do datuma koji slijedi nakon datuma prestanka primjene Ugovorâ na Ujedinjenu Kraljevinu ili ako Europsko vijeće, u dogovoru s Ujedinjenom Kraljevinom, jednoglasno odluči produljiti treći put produljiti razdoblje predviđeno člankom 50. stavkom 3. UEU-a, razdoblje predviđeno člankom 50. stavkom 3. UEU-a isteći će 31. listopada 2019.
                  
               
                     (6)
                  
                  
                     Povlačenje Ujedinjene Kraljevine iz Unije bez sporazuma o povlačenju vjerojatno će imati negativne učinke na neke industrije i usluge tako što će dovesti do otpuštanja radnika u tim sektorima. Ovom bi se Uredbom trebala izmijeniti Uredba (EU) br. 1309/2013 kako bi se utvrdilo da su takva otpuštanja obuhvaćena područjem primjene EGF-a. Time bi se osiguralo da EGF može djelotvorno odgovoriti pružanjem pomoći radnicima proglašenima viškom u područjima, sektorima, teritorijima ili tržištima rada podložnima ozbiljnim ekonomskim poremećajem zbog povlačenja Ujedinjene Kraljevine iz Unije bez sporazuma o povlačenju.
                  
               
                     (7)
                  
                  
                     Uzimajući u obzir hitnost koja proizlazi iz povlačenja Ujedinjene Kraljevine iz Unije, smatralo se primjerenim predvidjeti iznimku od roka od osam tjedana iz članka 4. Protokola br. 1 o ulozi nacionalnih parlamenata u Europskoj uniji, priloženog UEU-u, Ugovoru o funkcioniranju Europske unije i Ugovoru o osnivanju Europske zajednice za atomsku energiju.
                  
               
                     (8)
                  
                  
                     Ova Uredba trebala bi hitno stupiti na snagu, od dana koji slijedi nakon dana objave u Službenom listu Europske unije, i trebala bi se primjenjivati od dana koji slijedi nakon dana prestanka primjene Ugovorâ na Ujedinjenu Kraljevinu. Međutim, ona se ne bi trebala primjenjivati ako do tog datuma na snagu stupi sporazum o povlačenju sklopljen s Ujedinjenom Kraljevinom u skladu s člankom 50. stavkom 2. UEU-a,
                  
               DONIJELI SU OVU UREDBU:
         
            Članak 1.
            Izmjena Uredbe (EU) br. 1309/2013
            U članku 2. Uredbe (EU) br. 1309/2013 točka (a) zamjenjuje se sljedećim:
            
                        „(a)
                     
                     
                        radnike koji su proglašeni viškom i samozaposlene osobe koje su prestale sa svojom djelatnošću zbog velikih strukturnih promjena u tokovima svjetske trgovine nastalih zbog globalizacije, što pogotovo pokazuje značajan porast uvoza u Uniju, veliki zaokret u trgovini robom ili uslugama u Uniji, brzo opadanje tržišnog udjela Unije u danom sektoru ili delokalizacija djelatnosti u treće zemlje, ili zbog povlačenja Ujedinjene Kraljevine iz Unije bez sporazuma o povlačenju, ako ta otpuštanja znatno štete lokalnom, regionalnom ili nacionalnom gospodarstvu;”.
                     
                  
         
            Članak 2.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od dana koji slijedi nakon dana prestanka primjene Ugovorâ na Ujedinjenu Kraljevinu na temelju članka 50. stavka 3. UEU-a.
            Međutim, ova se Uredba ne primjenjuje ako sporazum o povlačenju sklopljen s Ujedinjenom Kraljevinom u skladu s člankom 50. stavkom 2. UEU-a stupi na snagu do datuma koji slijedi nakon datuma prestanka primjene Ugovorâ na Ujedinjenu Kraljevinu.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Strasbourgu 24. listopada 2019.
            
               
                  Za Europski parlament
               
               
                  Predsjednik
               
               D. M. SASSOLI
            
            
               
                  Za Vijeće
               
               
                  Predsjednca
               
               T. TUPPURAINEN
            
         
         
            (1)  Mišljenje od 25 rujna 2019. (još nije objavljeno u Službenom listu).
         
            (2)  Stajalište Europskog parlamenta od 22. listopada 2019. (još nije objavljeno u Službenom listu) i odluka Vijeća od 24.listopada 2019.
         
            (3)  Uredba (EZ) br. 1927/2006 Europskog parlamenta i Vijeća od 20. prosinca 2006. o uspostavljanju Europskog fonda za prilagodbe globalizaciji (SL L 406, 30.12.2006., str. 1).
         
            (4)  Uredba (EZ) br. 546/2009 Europskog parlamenta i Vijeća od 18. lipnja 2009. o izmjeni Uredbe (EZ) br. 1927/2006 o osnivanju Europskog fonda za prilagodbe globalizaciji (SL L 167, 29.6.2009., str. 26.).
         
            (5)  Uredba (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. –2020.) i stavljanju izvan snage Uredbe (EZ) br. 1927/2006 (SL L 347, 20.12.2013., str. 855.).
         
            (6)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).
         
            (7)  Odluka Europskog vijeća (EU) 2019/584 donesena u dogovoru s Ujedinjenom Kraljevinom od 11. travnja 2019. o produljenju razdoblja na temelju članka 50. stavka 3. UEU-a (SL L 101, 11.4.2019., str. 1.).